10. การควบคุมภายใน

จากการที่คณะกรรมการได้ประเมินความเพียงพอและความเหมาะสมของระบบการควบคุมภายในของบริษัทแล้ว
สามารถสรุปได้ดังนี้

1.  บริษัทมีการดูแลให้กำหนดเป้าหมายการดำเนินธุรกิจที่ชัดเจน ทั้งนี้
    เพื่อเป็นแนวทางในการปฏิบัติงานของพนักงาน กรณีที่ลงทุนในบริษัทย่อยหรือบริษัทร่วม
    บริษัทก็จะติดตามดูแลและกำหนดนโยบายให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวถือปฏิบัติไปในทิศทางเดียวกัน

2.  บริษัทมีการประชุมพิจารณาการให้สิ่งจูงใจหรือผลตอบแทนแก่พนักงานว่าเป็นไปอย่างสมเหตุสมผล
    และกำหนดวิธีการปฏิบัติงานตลอดจนหลักการปฏิบัติตนของพนักงาน
    เพื่อป้องกันการปฏิบัติงานในลักษณะที่อาจก่อให้เกิดความขัดแย้งทางผลประโยชน์กับกิจการ

3.  บริษัทมีการประเมินอย่างสม่ำเสมอว่า
    การประกอบธุรกิจของบริษัทมีปัจจัยใดบ้างที่เป็นปัจจัยความเสี่ยงทั้งที่มาจากภายนอกและภายใน
    ที่อาจมีผลกระทบต่อการดำเนินธุรกิจของบริษัทอย่างมีนัยสำคัญ
    อีกทั้งฝ่ายบริหารยังติดตามข่าวสารเหตุการณ์ปัจจุบันซึ่งอาจเป็นสาเหตุของปัจจัยความเสี่ยง
    เพื่อพิจารณาหามาตรการในการลดความเสี่ยงได้ทันท่วงทีอยู่เสมอ

4.  บริษัทมีการกำหนดขอบเขตอำนาจหน้าที่ของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
    อีกทั้งยังแยกหน้าที่ความรับผิดชอบในการอนุมัติ การบันทึกรายการบัญชีและข้อมูลสารสนเทศ
    และการดูแลจัดเก็บทรัพย์สิน ออกจากกัน ตามหลักการดูแลควบคุมกิจการที่ดี
    และเพื่อความสะดวกในการตรวจสอบรายการที่เกิดขึ้นระหว่างกันได้

5.  กรณีที่คณะกรรมการบริษัทอนุมัติธุรกรรมกับผู้ที่เกี่ยวข้องในลักษณะที่มีผลผูกพันบริษัทในระยะยาวไปแล้ว
    บริษัทได้มีการติดตามให้ปฏิบัติตามเงื่อนไขที่ตกลงกันไว้ตลอดระยะเวลา
    ทั้งจากผู้ตรวจสอบภายในของบริษัท และจากผู้สอบบัญชีซึ่งเป็นบุคคลภายนอกของบริษัท

6.  บริษัทมีการจัดเก็บเอกสารประกอบการบันทึกบัญชีและบัญชีต่างๆ ไว้เป็นหมวดหมู่
    และในกรณีที่ได้รับแจ้งจากผู้สอบบัญชีว่ามีข้อบกพร่องในเรื่องนี้
    บริษัทก็จะรีบดำเนินแก้ไขข้อบกพร่องนั้นอย่างครบถ้วน

7.  บริษัทได้ใช้นโยบายตามหลักการบัญชีที่รับรองทั่วไป ที่เหมาะสมกับลักษณะธุรกิจของบริษัท
    และเมื่อมีการเปลี่ยนแปลงนโยบาย หรือเพิ่มเติม
    บริษัทจะปรึกษาหารือกับทางผู้สอบบัญชีเสมอรวมทั้งเสนอในที่ประชุมคณะกรรมการเพื่อขออนุมัติ
    ทั้งนี้ เพื่อไม่ให้บริษัทแสดงผลประกอบการที่คลาดเคลื่อนจากความเป็นจริง

นอกจากการประเมินดังกล่าวแล้ว
คณะกรรมการตรวจสอบของบริษัทยังเป็นผู้ดูแลตรวจสอบความเพียงพอและความเหมาะสมของระบบการควบคุมภายในของบริษัท
ตลอดจนติดตามดูแลการดำเนินงานของบริษัทและบริษัทย่อยว่า
สามารถดูแลและป้องกันทรัพย์สินของกลุ่มบริษัท
โดยคณะกรรมการตรวจสอบดังกล่าวจะมีความอิสระในการดำเนินงาน ดังนั้น
จากการที่ฝ่ายตรวจสอบได้เข้าตรวจสอบในส่วนงานต่างๆ ของบริษัทและบริษัทย่อยระหว่างปีที่ผ่านมา
และได้รวมรวมเสนอต่อคณะกรรมการบริหาร
รวมทั้งคณะกรรมการตรวจสอบได้ออกไปเยี่ยมและประชุมร่วมกับฝ่ายบริหารของทุกบริษัทในกลุ่ม
และได้แสดงความคิดเห็นโดยสรุป ดังนี้

รายงานของคณะกรรมการตรวจสอบ

คณะกรรมการตรวจสอบ บริษัท ไทยยูเนี่ยน โฟรเซ่น โปรดักส์ จำกัด (มหาชน)
ประกอบด้วยคณะกรรมการอิสระ 3 ท่าน ซึ่งเป็นผู้ทรงคุณวุฒิด้านการเงิน การบริหารองค์กร
และกฎหมาย คณะกรรมการอิสระทุกท่านไม่ได้เป็นผู้บริหาร พนักงาน หรือที่ปรึกษาใดๆ ของบริษัทฯ
ดังนี้

นายศักดิ์ เกี่ยวการค้า กรรมการอิสระ เป็น ประธานกรรมการตรวจสอบ

พล.ต.ต.ประชา อนุเคราะห์ดิลก กรรมการอิสระ เป็น กรรมการตรวจสอบ

นายกิติ ปิลันธนดิลก กรรมการอิสระ เป็น กรรมการตรวจสอบ

ในปี 2548 คณะกรรมการตรวจสอบได้มีการประชุม รวม 23 ครั้ง
ผลของการปฏิบัติงานของคณะกรรมการตรวจสอบในสาระสำคัญ สรุปได้ดังนี้

คณะกรรมการตรวจสอบได้สอบทานงบการเงินประจำปี 2547 และงบการเงินรายไตรมาสของปี
2548 เพื่อให้มั่นใจว่า
รายงานทางการเงินของบริษัทและบริษัทย่อยได้จัดทำขึ้นตามมาตรฐานการบัญชีที่รับรองโดยทั่วไป
และมีการเปิดเผยข้อมูลอย่างเพียงพอ ครบถ้วน และเชื่อถือได้
นอกจากนี้ยังได้สอบทานการเปิดเผยรายการระหว่างกันระหว่างบริษัทและบริษัทย่อย
รวมทั้งรายการที่เกี่ยวโยงกัน เพื่อให้มั่นใจว่าบริษัทฯ
ได้ดำเนินการตามเงื่อนไขและหลักเกณฑ์ที่ตลาดหลักทรัพย์แห่งประเทศไทยกำหนด

คณะกรรมการตรวจสอบได้กำกับดูแลงานการตรวจสอบภายในให้เป็นไปตามแผนงานที่ได้รับอนุมัติ
และให้มีการติดตามการแก้ไขตามรายงานการตรวจสอบในเรื่องที่สำคัญ
เพื่อให้มีการควบคุมภายในที่ดี มีการป้องกันหรือลดความเสี่ยงที่อาจจะเกิดขึ้น
รวมทั้งการได้รับรายงานผลการตรวจสอบและผลการดำเนินงานของฝ่ายตรวจสอบภายในเป็นประจำ
คณะกรรมการตรวจสอบมีความเห็นว่า
การตรวจสอบภายในของบริษัทและบริษัทย่อยมีความเพียงพอและเหมาะสม

คณะกรรมการตรวจสอบ
ได้สอบทานนโยบายและแนวทางการบริหารความเสี่ยงและกำกับดูแลการทบทวนแนวทางการบริหารความเสี่ยงและการบริหารลูกหนี้ที่มีอยู่ของบริษัทและบริษัทย่อยให้เหมาะสม
รวมทั้งได้สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
ตามรายงานของฝ่ายตรวจสอบภายในซึ่งทำหน้าที่ติดตามและตรวจสอบ
ปรากฏว่าไม่พบข้อบกพร่องที่เป็นสาระสำคัญ

คณะกรรมการตรวจสอบ ได้ไปตรวจเยี่ยมบริษัทและบริษัทย่อยในประเทศ รวม 8 บริษัท
เพื่อประชุมร่วมกับผู้บริหารของแต่ละบริษัท เพื่อสอบทานระบบการบริหารความเสี่ยง
ระบบการควบคุมภายใน ระบบการบริหารสิ่งแวดล้อม รวมทั้งปัญหาที่เกี่ยวกับงบการเงิน
และเข้าเยี่ยมชมโรงงานเพื่อดูกระบวนการผลิต คลังสินค้า และสภาพแวดล้อมทั่วไป

คณะกรรมการตรวจสอบได้สอบทานและประเมินผลการปฏิบัติงานด้วยตนเองตามกฎบัตรของคณะกรรมการตรวจสอบที่ได้รับมอบหมายจากคณะกรรมการบริษัท
ตามแนวทางปฏิบัติที่ดีของตลาดหลักทรัพย์แห่งประเทศไทยแล้ว

คณะกรรมการตรวจสอบ
ได้พิจารณาคัดเลือกผู้สอบบัญชีและกำหนดค่าตอบแทนเสนอคณะกรรมการบริษัทให้ขออนุมัติผู้ถือหุ้นแต่งตั้งบริษัท
สำนักงานเอินส์ท แอนด์ ยัง จำกัด เป็นผู้สอบบัญชีของบริษัท ประจำปี 2549

  []

นายศักดิ์ เกี่ยวการค้า พล.ต.ต. ประชา อนุเคราะห์ดิลก นายกิติ ปิลันธนดิลก

ประธานกรรมการตรวจสอบ กรรมการตรวจสอบ กรรมการตรวจสอบ